Nege vas ná Steynsrus-geweldEen van die uitgebrande vragmotors. (Foto: Verskaf) Die polisie het meer as drie weke nadat drie vragmotors in Steynsrus in die Vrystaat aan die brand gesteek en van die vrag geplunder is, nege verdagtes in hegtenis geneem. Kapt. Stephen Thakeng, woordvoerder van die polisie, het gesê ŉ deeglike ondersoek het tot die arrestasies gelei en dat die verdagtes Maandag in die Lindley-landdroshof sal verskyn op aanklag van openbare geweld, kwaadwillige saakbeskadiging en brandstigting. Die drie vragmotors is die aand van 11 April op die R76 tussen Steynsrus en Kroonstad tydens ŉ onwettige betoging aan die brand gesteek. ŉ Groep betogers het die vragmotors omstreeks 21:00 voorgekeer waarna die voertuie aan die brand gesteek is. Een van die bestuurders van die vragmotors is in die voorval beseer. Die vragmotors het bevrore hoender ten tyde van die betoging vervoer en van die vrag is geplunder. Dié voorval het gevolg kort nadat die poskantoor en munisipale motors in Kroonstad aan die brand gesteek is.